LIITE asiakirjaan KOMISSION TIEDONANTO EUROOPAN PARLAMENTILLE, NEUVOSTOLLE JA EUROOPAN TALOUS- JA SOSIAALIKOMITEALLE tullialan riskienhallintaa koskevasta strategiasta ja toimintasuunnitelmasta: Riskien torjunta, toimitusketjun turvallisuuden vahvistaminen ja kaupan helpottaminen /* COM/2014/0527 final */





KOMISSION TIEDONANTO EUROOPAN PARLAMENTILLE, NEUVOSTOLLE JA EUROOPAN TALOUS- JA SOSIAALIKOMITEALLE tullialan riskienhallintaa koskevasta EU:n strategiasta ja toimintasuunnitelmasta: Riskien torjunta, toimitusketjun turvallisuuden vahvistaminen ja kaupan helpottaminen 1. Johdanto Kaupankäynnin sujuvuus ja turvallisuus on talouskasvun ja kilpailukyvyn kannalta olennaisen tärkeää Euroopan unionille, joka on myös maailman laajin kauppa-alue. Kansainvälisen toimitusketjun tehokas riskienhallinta on ratkaisevan tärkeää, jotta EU:n asukkaiden turvallisuudesta ja EU:n taloudellisten etujen suojelusta voidaan huolehtia niin, että samalla helpotetaan laillista kauppaa. EU:n sisämarkkinoiden ja tulliliiton moitteeton toiminta edellyttävät, että tulli torjuu riskejä johdonmukaisesti. Kansainvälisten toimitusketjujen koskemattomuuden vahvistamiseksi on EU:n tullialan riskientorjuntaa parannettava. Sen jälkeen kun vuonna 2011 oli pantu kokonaisuudessaan täytäntöön turvallisuutta koskeva muutos[1], joka oli tehty yhteisön tullikoodeksiin[2], komissio julkaisi tammikuussa 2013 analyysin tullialan riskienhallintapolitiikan täytäntöönpanosta. Tiedonannossa[3] yksilöitiin nykyisen toimintamallin puutteita ja tehtiin ehdotuksia tulevaisuuden suhteen. Neuvosto kehotti kesäkuussa 2013[4] komissiota esittämään yhdessä jäsenvaltioiden kanssa riskienhallintaa ja toimitusketjun turvallisuutta koskevan johdonmukaisen strategian, joka perustuu asteittain etenevään toimintasuunnitelmaan ja perusteellisiin kustannushyötyanalyyseihin käsittäen muun muassa oikeudelliset, menettelyjä koskevat ja tietotekniikkaan liittyvät näkökohdat. Tiedonannossa esitetään strategia tullialan riskienhallinnan ja toimitusketjun turvallisuuden parantamiseksi (”Strategia”), ja sen liitteenä on ensisijaisia toimenpiteitä koskeva taulukko (”Toimintasuunnitelma”)[5] . 2. Strategian soveltamisala Strategia sisältää useita keskeisiä tavoitteita, joiden tukena on yleinen pyrkimys laatia korkealaatuinen, monitasoinen riskienhallinnan toimintamalli, joka on tehokas ja vaikuttava. Strategiassa hahmotellaan sopivia riskienhallinta- ja tarkastustoimenpiteitä, joita on käytettävä toimitusketjussa ajallisesti ja paikallisesti mahdollisimman tarkoituksenmukaisella tavalla. Siinä otetaan huomioon torjuttavien riskien vaihteleva luonne ja moninaisuus sekä tulliviranomaisten ensisijainen vastuu EU:n kansainvälisen tavarakaupan valvonnasta. Strategiassa otetaan huomioon toimitusketjun liikkumiseen vaikuttavien muiden toimivaltaisten viranomaisten tehtävät ja korostetaan täydentävyyttä. Myös riskien kansainvälisyyttä ja kansainvälisen yhteistyön merkitystä riskienhallinnassa käsitellään. Lisäksi strategiassa korostetaan kaupankäynnin helpottamisen ja nopeuttamisen merkitystä EU:lle, talouden toimijoiden keskeistä roolia sekä logistiikka- ja toimitusketjujen tarpeettoman häirinnän välttämistä. 3. Riskienhallinnan parantamista koskeva toimintasuunnitelma Toimintasuunnitelmassa esitetään tavoitteita ja kutakin tavoitetta varten tarvittavat toimenpiteet. Toiminnan tarkoituksena on poistaa havaitut puutteet, jotta EU:n tulliviranomaisten kapasiteettia voidaan vähitellen lujittaa ja saada aikaan järjestelmällisempää yhteistyötä muiden virastojen, talouden toimijoiden ja kauppakumppaneitten kanssa. Toimintasuunnitelma sisältää toimenpiteitä, joilla tuetaan tai kehitetään tarvittaessa kansainvälisiä normeja ja standardeja. Kaiken takana oleva tärkein haaste on se, että tulliviranomaiset ja muut toimivaltaiset viranomaiset saavat ja käyttävät moitteettomalla tavalla toimitusketjun liikkeitä koskevia korkealaatuisia tietoja riskienhallintaa varten. Olennaista tulevan edistyksen kannalta on, että kehitetään ja toteutetaan tarvittavia valmiuksia ja menetelmiä, joiden avulla mahdollistetaan viranomaisten välinen yhteistyö ja helpotetaan sitä. 4. Johdonmukaisuus ja täydentävyys muihin EU:n aloitteisiin nähden Strategian ja toimintasuunnitelman täytäntöönpanossa komissio pyrkii johdonmukaisuuteen ja täydentävyyteen muiden saman alan aloitteisiin nähden niin tullialalla (esimerkiksi unionin tullikoodeksi[6], keskinäinen hallinnollinen apu[7]) kuin muillakin politiikan aloilla. Huomioon otetaan erityisesti sisäistä turvallisuutta[8], lentokuljetusten turvallisuutta[9] ja meriturvallisuutta (mukaan lukien e-Maritime ja CISE)[10] koskevat aloitteet ja vientivalvontapolitiikan uudelleentarkastelu[11]. Myös muita asiaan liittyviä liikennepoliittisia aloitteita otetaan huomioon, mukaan lukien ilmoitusmuodollisuuksia koskeva direktiivi[12], jossa säädetään kansallisista yhden luukun järjestelmistä laivoja koskevien tietojen ilmoittamiseen, välittämiseen ja yhdistämiseen muihin kansallisiin sähköisiin järjestelmiin, SafeSeaNet-tietojenvaihtojärjestelmä[13], joka mahdollistaa jäsenvaltioiden välisen tietojenvaihdon, ja vuoden 2011 liikenteen valkoiseen kirjaan[14] sisältyvä e-Freight, jonka tavoitteena on tehdä logistiikasta tehokkaampaa ja edullisempaa yksinkertaistamalla logistiikkatietojen saantia ja käyttöä. Myös asiaankuuluvat tuotteiden[15], eläinten, elintarvikkeiden ja rehun turvallisuuteen sekä ympäristönsuojeluun, erityisesti FLEGT:iin[16] ja CITES-sopimukseen[17], liittyvät poliittiset aloitteet otetaan huomioon, samoin kuin teollis- ja tekijänoikeuksien alan aloitteet, esimerkiksi EU:n tullialan toimintasuunnitelma teollis- ja tekijänoikeusloukkausten torjumiseksi[18], teollis- ja tekijänoikeuksien valvontaa koskeva toimintasuunnitelma, jossa esitetään kehitettäväksi EU:n asianmukaisen huolellisuuden järjestelmä teollis- ja tekijänoikeuksien kaupallisessa laajuudessa tapahtuvan loukkaamisen estämiseksi[19], sekä strategia teollis- ja tekijänoikeuksien suojaamiseksi ja täytäntöönpanemiseksi kolmansissa maissa, jonka tavoitteena on kansainvälisen yhteistyön lisääminen[20]. 5. Kustannushyötyanalyysi toimintamallin tueksi Komissio tilasi strategian täytäntöönpanoa tukemaan tutkimuksen, jotta vaihtoehtoisten toimintamallien kustannuksia ja etuja voidaan yksilöidä ja tarkastella. Tutkimus keskittyi ensisijaisesti siihen, miten tiedon laatua, saatavuutta ja käyttöä voidaan parantaa, kun kyse on EU:hun tuotaviin tavaroihin liittyvästä riskienhallinnasta. Arvioidut vaihtoehdot olivat seuraavat: (1) täysin hajautettu toimintamalli, jossa kaikki kehittämistoiminta tapahtuu jäsenvaltiotasolla ja vertaisviestinnän avulla; (2) yhteisiin palveluihin perustuva toimintamalli, johon kuuluu yhteisen tietovaraston perustaminen tukemaan jäsenvaltioiden tiedon saatavuutta ja siihen liittyvä foorumi, jossa jäsenvaltioiden välisiä tietovirtoja yhdennetään ja virtaviivaistetaan; ja (3) yhteisiin palveluihin perustuva toimintamalli ja sen lisänä yhteinen ulkoinen liittymä, johon tietoja voivat antaa elinkeinonharjoittajat, jotka ovat riippumattomia tietojen saantiin oikeutetusta jäsenvaltiosta. Tutkimuksessa todettiin, että tiedon asianmukaisen ja oikea-aikaisen jakamisen mahdollistavan tietovaraston perustaminen olisi olennaisen tärkeä apu EU:n tullialan tehokkaan riskienhallinnan varmistamisessa. Yhteinen ulkoinen liittymä elinkeinonharjoittajia varten vähentäisi heidän kustannuksiaan ja toisi näin ollen lisähyötyä. Komissio tarkastelee huolellisesti tarjolla olevia vaihtoehtoja ja täytäntöönpanoon liittyviä käytännön kysymyksiä, mukaan lukien organisointia ja rahoitusta koskevat vaikutukset. Tätä työtä pidetään ensisijaisen tärkeänä. 6. Päätelmät Komissio tekee tarvittavat aloitteet tämän strategian ja toimintasuunnitelman täytäntöönpanemiseksi, erityisesti unionin tullikoodeksin ja siihen liittyvän tietotekniikan kehittämisen yhteydessä, ja ottaa käyttöön toimintamallin, joka on yhdenmukainen EU:n muiden tiedonkeräämiseen liittyvien aloitteiden kanssa. Komissio korostaa neuvostolle ja parlamentille tämän strategian ja toimintasuunnitelman täytäntöönpanon tärkeyttä. Se kehottaa jäsenvaltioita ja muita sidosryhmiä työskentelemään tehokkaan ja vaikuttavan täytäntöönpanon puolesta. [1] Neuvoston asetus (EY) 648/05. [2] Neuvoston asetus (ETY) 2913/92. [3] COM(2012) 793 final, 8.1.2013. [4] Neuvoston päätelmät 8761/3/13, 18. kesäkuuta 2013. [5] Ne on laadittu yhdessä jäsenvaltioiden asiantuntijoiden kanssa. [6] Neuvoston asetus (EU) 952/13, 9.10.2013. [7] Neuvoston asetuksen (EY) 515/97 tarkistusehdotusluonnos. [8] KOM(2010) 673 lopullinen, 22.11.2010, ja sen seuranta-asiakirjat. [9] Neuvoston päätelmät 17563/10, 7.12.2010. [10] JOIN(2014) 9 final, 6.3.2014, ja neuvoston hyväksymä EU:n meriturvallisuusstrategia 10915/14, 24.6.2014. [11] COM(2014) 244 final, 24.4.2014. [12] Direktiivi 2010/65/EU. [13] Direktiivi 2002/59/EY. [14] KOM(2011) 144 lopullinen, 28.3.2011. [15] COM(2013) 76 final, 13.2.2013. [16] Neuvoston asetus (EY) N:o 2173/2005, 20.12.2005. [17] Neuvoston asetus (EY) N:o 338/97, 9.12.1996. [18] Neuvoston päätöslauselma 2013/C 80/01, 19.3.2013. [19] COM(2014) 392 final, 1.7.2014. [20] COM(2014) 389 final, 1.7.2014. EU:n tullialan riskienhallintaa koskeva strategia: Riskien torjunta, toimitusketjun turvallisuuden vahvistaminen ja kaupan helpottaminen Valvoessaan toimitusketjua ja tavaroiden liikkumista EU:n rajojen yli unionin tulliviranomaisten on toteutettava toimenpiteitä, joilla turvataan tavaroiden kansainvälisen toimitusketjun koskemattomuus ja suojellaan unionin ja sen kansalaisten turvallisuutta, suojellaan EU:n ja sen jäsenvaltioiden taloudellisia etuja, helpotetaan ja nopeutetaan laillista kauppaa sekä edistetään EU:n kilpailukykyä. Yhteistyö muiden toimivaltaisten viranomaisten, liike-elämän ja kansainvälisten kumppaneiden kanssa on olennaisen tärkeää. Kaupan volyymin kasvamisen ja toimitusketjun valvontatarpeen vuoksi tulli käyttää riskienhallintaa, jotta valvonta olisi tehokasta ja jotta voitaisiin välttää laillisen liiketoiminnan tarpeeton häiriintyminen ja käyttää resursseja tehokkaasti. Valvonnan resurssit ja toimenpiteet voidaan näin kohdistaa ensisijaisesti aloille, joilla riskit ovat suurimpia ja vakavimpia, ja tehdä tarkastuksia siten, kuin se on ajallisesti ja paikallisesti tarkoituksenmukaisinta. Koska EU:ssa on sisämarkkinat ja tulliliitto ja koska uhkien ulottuvuus on kansainvälinen, jäsenvaltiot ovat riippuvaisia toisistaan ja riskit on torjuttava tehokkaasti, riittävän johdonmukaisesti ja yhtenäisesti kaikkialla EU:ssa. EU:n tullialan yhteinen riskienhallintajärjestelmä on hyvin vakiintunut, mutta kaipaa kuitenkin jatkuvaa mukauttamista ja kehittämistä, jotta toimitusketjun valvonnasta tulisi yhdenmukaisempaa, vaikuttavampaa ja kustannustehokkaampaa. Tämän varmistaminen on komission ja jäsenvaltioiden tehtävä. I. EU:n tullialan toimitusketjun riskienhallinnan perusperiaatteet Strategia liittyy unioniin tuotavien, unionista vietävien tai unionin kautta kuljetettavien tavaroiden riskienhallintaan ja tarkastuksiin, joissa otetaan asianmukaisesti huomioon tavaroiden erityiset ominaisuudet, riskin mittavuus sekä tullille ja kaupalle koituvat kustannukset. Kansainvälisessä toimitusketjussa liikkuvien tavaroiden riskienhallinta edellyttää, että kaikenlaiset tavaroihin ja niiden liikkumiseen liittyvät uhat ja riskit voidaan tunnistaa, arvioida ja analysoida. Huomioon on otettava riskien monimuotoisuus EU:ssa ja kansallisella tasolla sekä riskien mahdollisen toteutumisen seuraukset, jotta riskienrajoitustoimenpiteet ja tarkastukset tehtäisiin toimitusketjussa ajallisesti ja paikallisesti tarkoituksenmukaisimmalla tavalla. 1) Arviointi etukäteen, tarkastukset tarvittaessa EU:n tullialan yhteisen riskienhallintajärjestelmän avulla lastin riski on voitava arvioida joko ennen sen lastaamista EU:n ulkopuolisessa maassa, saapumista EU:n alueelle tai saapumista lopulliseen määränpäähän (määrätullipaikkaan), jotta riskin tunnistamiseksi tarvittavat vastatoimenpiteet voidaan aloittaa – periaatteena on siis arviointi etukäteen, tarkastukset tarvittaessa. Tavoitteena on hallita riskejä parhaalla mahdollisella tavalla: esimerkiksi räjähteiden turvallisuusriski tai helposti tarttuvien tautien aiheuttama uhka on torjuttava ennen lastausta. Kiellettyjen, salakuljetettujen tai vaarallisten tavaroiden tuontiin on puolestaan puututtava varhaisessa vaiheessa, mutta ne voidaan tarkastaa niiden saapuessa EU:n alueelle tai lastin purkauspaikalle. Jotkin tuoteturvallisuutta koskevat riskit voidaan käsitellä tulliselvityksen yhteydessä. Myös taloudellisiin, kauppapoliittisiin ja muihin riskeihin voidaan puuttua tulliselvityksen yhteydessä, mutta ne voidaan tarkastaa myös jälkitullauksessa. Valtuutettuja talouden toimijoita (AEO) koskevat ohjelmat ja luotettavan kaupanharjoittajan käsite ovat erityisen tärkeitä, kun pyritään helpottamaan ja nopeuttamaan tavaroiden liikkumista ja tulliselvityksiä sellaisten tunnistettavasti turvallisten kaupan toimijoiden välisessä kaupassa, joiden aiheuttama riski on vähäinen. 2.) Virastojen yhteistyö EU:n tulliviranomaiset, jotka ovat päävastuussa unionin kansainvälisen kaupan valvonnasta, katsovat, että tehokkaasta riskienhallinnasta huolehtiminen kuuluu useille eri virastoille. Se edellyttää tiivistä yhteistyötä eri maiden tulliviranomaisten välillä sekä tullien ja muiden valtion viranomaisten välillä, mukaan lukien lainvalvonta- ja turvallisuusviranomaiset sekä talouden toimijat. 3.) Monitasoinen ja koordinoitu toimintamalli EU:n ja sen jäsenvaltioiden on tietoisina näistä tarpeista ja haasteista varmistettava, että niillä on vahva järjestelmä, jonka avulla voidaan varhaisessa vaiheessa arvioida maasta toiseen liikkuviin tavaroihin liittyvät riskit ja johon voidaan luottaa. Tämä edellyttää monitasoista ja koordinoitua toimintamallia, johon kaikki toimivaltaiset viranomaiset antavat oman panoksensa ja jossa tulli saa toimitusketjun toimijoilta oikea-aikaisesti asianmukaiset ja yhdenmukaistetut tiedot. 4.) Resurssien tehokas hyväksikäyttö EU:n ja sen jäsenvaltioiden on huolehdittava useista lähteistä peräisin olevien sähköisten tietojen keräämisestä, yhdistämisestä ja hallinnasta käyttäen hyväksi nykyisen tietotekniikan keinoja ja uusia, tehokkuutta parantavia mahdollisuuksia. Tärkeää on, että nämä tiedot ja riskien kannalta merkityksellinen informaatio sekä tarkastustulokset jaetaan asianmukaisesti EU:n tulliviranomaisten kesken. EU:n ja sen jäsenvaltioiden on yhteisen järjestelmän avulla taattava se, että nämä tiedot ovat saatavilla ja täysin käytettävissä riskienhallintaa varten, ja samalla varmistaa, että voimassa olevia tietosuojamääräyksiä noudatetaan. Jotta riskejä käsiteltäisiin yhdenmukaisesti, EU:n tulliviranomaisten on huolehdittava siitä, että kaikkia tarjolla olevia valmiuksia, laitteet mukaan lukien, hyödynnetään asianmukaisesti ja varmistettava, että arviointeja tehdään jatkuvasti päällekkäisyyksien sekä tarpeettomien tarkastusten ja kustannusten välttämiseksi. II. Tullialan monitasoisen riskienhallinnan parantaminen EU:ssa Komissio ja jäsenvaltiot tekevät yhteistyötä EU:n laajuisen riskienhallintajärjestelmän tehokkuuden ja vaikuttavuuden parantamiseksi ja toteuttavat asteittain tarvittavia toimenpiteitä, jotta seuraavassa mainitut TAVOITTEET saavutetaan jäljempänä mainituin KEINOIN: 1) Tiedon laadun ja ilmoitusjärjestelyjen parantaminen Tavoite: Tulliviranomaisille toimitetaan oikea-aikaisesti korkealaatuista ja kattavaa tietoa tavaroiden liikkumisesta kansainvälisessä toimitusketjussa EU:n rajojen yli. Keinot: EU:n oikeudellisia, menettelyjä koskevia ja tietoteknisiä järjestelmiä mukautetaan niin, että kaupallisen toimitusketjun toimijat voivat antaa tarvittavat tiedot, mukaan lukien lastitietojen ennakkoilmoitukset, yhdenmukaisesti, kansainvälisiä normeja noudattaen ja aiheuttamatta liiketoimintamalleille tai tulliviranomaisille kohtuuttomia kustannuksia. 2) Toimitusketjua koskevien tietojen saatavuuden sekä asiaankuuluvien riskitietojen jakamisen varmistaminen tulliviranomaisten välillä Tavoite: Jäsenvaltioiden tulliviranomaiset voivat analysoida ja rajoittaa asiaankuuluvia riskejä sekä varmistaa talouden toimijoiden yhtäläisen kohtelun. Keinot: Toteutetaan asianmukaiset oikeudelliset, menettelyjä koskevat ja tietotekniset mekanismit, joilla tuetaan EU:n tulliviranomaisten keskinäistä tiedonsaantia, viestintää ja asiaankuuluvien riskitietojen, mukaan lukien tarkastustulokset, jakamista koko tullivalvontaprosessin ajan. 3) Riskien tarkastus- ja vähentämistoimenpiteiden toteuttaminen tarvittaessa Tavoite: Varmistetaan, että riskien vähentämis- ja tarkastustoimenpiteitä toteutetaan yhdenmukaisesti, jotta voidaan reagoida asianmukaisesti EU:ssa ja jäsenvaltioissa havaittuihin riskeihin ja varmistaa resurssien mahdollisimman tehokas käyttö ja toimitusketjun sujuvuus. Keinot: Toteutetaan menetelmiä ja menettelyjä, joiden avulla riskiin perustuvia tarkastuksia voidaan toimitusketjussa suorittaa ajallisesti ja paikallisesti mahdollisimman tarkoituksenmukaisella tavalla, jakaa tuloksia tulliviranomaisten kesken sekä välttää turhia ja kaksinkertaisia tarkastuksia. On määriteltävä, missä vaiheessa ja milloin tarkastukset ja riskinvähentämistoimenpiteet olisi tehtävä, jotta riskiin voidaan puuttua mahdollisimman tehokkaasti ja ottaa huomioon logistiikkaketjun asettamat vaatimukset. 4) Valmiuksien tehostaminen Tavoite: Lujitetaan EU:n tullialan yhteisen riskienhallintajärjestelmän täytäntöönpanon yhdenmukaisuutta kaikissa jäsenvaltioissa ja lisätään valmiuksia vastata viime aikoina tunnistettuihin riskeihin. Keinot: Tunnistetaan jäsenvaltioiden käyttämät riittämättömät toteutustavat ja puututaan niihin sekä annetaan tarvittaessa EU:n apua havaittujen puutteiden korjaamiseen. EU:ssa ja jäsenvaltioissa on pyrittävä edelleen analysoimaan ja yksilöimään mahdollinen lisäkapasiteetti, jota saatetaan tarvita, jotta riskienhallinta saadaan tehokkaammaksi ja vaikuttavammaksi. Keinot: Vahvistetaan EU:n tulliviranomaisten yhteistyötä ja työn koordinointia. EU:n yhteisiä riskin arviointiperusteita ja normeja on kehitettävä edelleen ja arvioitava jatkuvasti kaikkien riskien osalta sekä varmistettava niiden yhdenmukainen toteuttaminen. Keinot: Seurataan ja arvioidaan systemaattisesti, miten EU:n riskienhallintaa pannaan täytäntöön jäsenvaltioissa, ja verrataan suoritustehoa tavoiteltuun tulokseen. 5) Virastojen välisen yhteistyön sekä tiedonjaon edistäminen tullien ja muiden viranomaisten välillä jäsenvaltioissa ja EU:ssa Tavoite: Varmistetaan, että toimivaltaiset viranomaiset tunnistavat riskejä tehokkaasti ja puuttuvat niihin toimitusketjussa ajallisesti ja paikallisesti mahdollisimman tarkoituksenmukaisella tavalla niin, että tavaroiden liikkumiselle koituu mahdollisimman vähän häiriötä. Keinot: Tulli- ja muiden toimivaltaisten viranomaisten, mukaan lukien muut lainvalvonta- ja turvallisuusviranomaiset, välisiä yhteistyöjärjestelyjä kehitetään niin, että näillä viranomaisilla on toimitusketjujen riskienhallinnassa toisiaan täydentävät tehtävät ja että yhteisiä riskin arviointiperusteita voidaan tarvittaessa kehittää ja riskeihin liittyvien tietojen saatavuutta ja jakamista parantaa. Keinot: EU:n valtuutettuja talouden toimijoita koskevaa ohjelmaa tehdään tunnetummaksi tullialan ulkopuolisten sääntely- ja muiden viranomaisten keskuudessa. 6) Yhteistyön parantaminen kaupan alan kanssa Tavoite: Kiinnitetään enemmän huomiota riskeihin, mutta samalla helpotetaan toimitusketjujen toimintaa ja nopeutetaan kauppaa. Keinot: Pyritään kumppanuuksiin laillisten talouden toimijoiden, toimitusketjun toimijoiden ja logistiikan tarjoajien kanssa, jotta voidaan - lisätä tietoa kansainvälisistä toimitusketjuista ja parantaa niiden näkyvyyttä erityisesti e-Freight-aloitteen yhteydessä - havaita EU:n rajat ylittävän laittoman kaupan ja toimitusketjuihin kohdistuvien uhkien uudet suuntaukset - edistää talouden toimijoiden sähköisesti toimittamien tullitietojen uudelleenkäyttöä tullimenettelyjen keventämiseksi, mikä alentaisi kustannuksia ja lisäisi tehokkuutta - edistää ja lujittaa EU:n valtuutettuja talouden toimijoita koskevaa ohjelmaa ja helpottaa laillista kauppaa entisestään. 7) Tullialan kansainvälisen yhteistyön mahdollisuuksien hyödyntäminen Tavoite: Yksilöidään riskit paremmin, rajoitetaan niitä tehokkaammin ja vähennetään toimijoille ja viranomaisille koituvia kustannuksia. Keinot: Osallistutaan aktiivisesti globaalien normien asettamiseen monenvälisillä foorumeilla. Keinot: Pannaan täytäntöön kansainvälisiä normeja ja standardeja tai edistetään niiden kehittämistä kauppakumppaneiden kanssa toteutettavissa monen- ja kahdenvälisissä hankkeissa, mukaan lukien tullitietojen vaihtaminen ja sujuvien kauppareittien järjestäminen. Keinot: Pyritään EU:n valtuutettuja talouden toimijoita (AEO) koskevan ohjelman tunnustamiseen kansainvälisten kauppakumppanien keskuudessa sekä luotettavia kaupanharjoittajia koskevan ohjelman ja valvonnan vastavuoroiseen tunnustamiseen tarvittaessa. TOIMINTASUUNNITELMA Tavoite 1: Parannettava tiedon laatua ja ilmoitusjärjestelyjä tehokkaan riskienhallinnan toteuttamiseksi Toiminta || Toiminnan kuvaus || Tavoiteaikataulu || Vastaavat toimijat || Tuotos 1.1. Käytetään unionin tullikoodeksissa annettuja valtuuksia antaa komission säädöksiä || Unionin tullialueelle tuodut tavarat: – Tarkastellaan, onko saapumisen yleisilmoitusta (ENS) tarpeen parantaa, kun otetaan huomioon erilaiset liiketoimintamallit, lentokuljetusten turvallisuutta koskevien pilottitoimien tulokset ja tuontivalvontajärjestelmän arviointi[1]. – Ehdotetaan kaupan alan lähteistä saatavien ENS-tietojen keräämiseen ja integrointiin yhdenmukaista ratkaisua, joka perustuu kustannus- ja hyötyanalyysiin sekä siihen liittyviin täytäntöönpano-ongelmiin (mukaan lukien tekniset, taloudelliset ja organisatoriset näkökohdat). || 2014–2015 || Komissio || – Täytäntöönpanoa koskeva tutkimus – Komission säädösten hyväksyminen 1.2. Kehitetään soveltuvia tietotekniikan ratkaisuja ja pannaan ne täytäntöön || – Mukautetaan ja kehitetään edelleen tietotekniikkajärjestelmiä, joita talouden toimijat käyttävät antaessaan ENS-tietoja ja joita tarvitaan tietojen keräämiseen ja toimittamiseen tulliviranomaisille. – Kehitetään tullin pääsyä talouden toimijoiden tietotekniikkajärjestelmiin lentoturvallisuuden alalla. || 2016–2020[2] || Komissio, jäsenvaltiot, talouden toimijat || Tietotekniikkajärjestelmien mukauttaminen ja kehittäminen jäsenvaltioissa ja EU:n tasolla Tavoite 2: Varmistettava toimitusketjua koskevien tietojen saatavuus sekä riskeihin liittyvien tietojen ja tarkastustulosten jakaminen tulliviranomaisten kesken, jotta riskejä voidaan analysoida ja rajoittaa sekä taata talouden toimijoiden yhtäläinen kohtelu Toiminta || Toiminnan kuvaus || Tavoiteaikataulu || Vastaavat toimijat || Tuotos 2.1. Esitetään ratkaisuja ja käytetään unionin tullikoodeksissa annettuja valtuuksia hyväksyä komission säädöksiä || – Ehdotetaan yhdenmukaistettuja ratkaisuja, jotka perustuvat kustannushyötyanalyysiin ja siihen liittyviin täytäntöönpano-ongelmiin (mukaan lukien tekniset, taloudelliset ja organisatoriset näkökohdat), kun kyse on tavaroista, jotka a) on tuotu unionin tullialueelle b) on asetettu tullimenettelyyn sen jälkeen, kun ne on tuotu unionin tullialueelle c) on viety unionin tullialueen ulkopuolelle || 2014–2015 2015–2016 2016–2017 || Komissio || – Täytäntöönpanoa koskevat tutkimukset – Komission säädösten hyväksyminen tarvittaessa – Tulliviranomaisia koskevat yhteiset suuntaviivat 2.2. Kehitetään soveltuvia tietotekniikan ratkaisuja ja pannaan ne täytäntöön || Mukautetaan ja kehitetään edelleen tietotekniikkajärjestelmiä, jotta toimitusketjuja koskevia tietoja ja riskien kannalta merkittäviä tietoja, mukaan lukien tarkastustulokset, on saatavilla ja niitä voidaan jakaa EU:n tulliviranomaisten kesken. || 2016–2020[3] || Komissio, jäsenvaltiot || Tietotekniikkajärjestelmiä kehitetään: – kansalliset tullialan riskienhallintajärjestelmät – tuontivalvontajärjestelmä (ICS), uusi tietokoneavusteinen passitusjärjestelmä (NCTS) ja tullialan riskienhallintajärjestelmä (CRMS) 2.3. Ehdotetaan ratkaisuja tavaroiden jäljitettävyyteen niiden liikkuessa tullivalvonnan eri vaiheissa || – Analysoidaan, mitä vaihtoehtoja on jäljittää tavaroiden liikkeitä tullivalvonnan eri vaiheissa siitä lähtien, kun ne tulevat unionin tullialueelle, siihen asti, kun niille tehdään lopullinen tulliselvitys, ottaen huomioon meneillään olevat hankkeet, kuten e-Manifest ja e-Freight, ja/tai mukauttamalla tullien nykyisiä tapahtumajärjestelmiä – Esitetään sopivaa toimintamallia, jossa otetaan huomioon asiaan liittyvät näkökohdat (tietotekniikka, oikeudelliset ja menettelyyn liittyvät näkökohdat) || 2015–2020 || Komissio || – Tutkimusraportti, jossa esitetään vaihtoehdot – Jäljitettävyyden mahdollistavat ratkaisut pannaan täytäntöön Tavoite 3: Sovellettava periaatetta ”Arviointi etukäteen, tarkastukset tarvittaessa”, jotta voidaan reagoida asianmukaisesti EU:ssa ja jäsenvaltioissa tunnistettuihin riskeihin, kuitenkin niin, että resurssien käyttö on mahdollisimman tehokasta ja toimitusketju on mahdollisimman sujuva Toiminta || Toiminnan kuvaus || Tavoiteaikataulu || Vastaavat toimijat || Tuotos 3.1. Kehitetään menetelmiä periaatteen ”Arviointi etukäteen, tarkastukset tarvittaessa” soveltamiseksi || Ehdotetaan menetelmää, jolla voidaan määrittää mahdollisimman sopiva aika ja paikka tullitarkastuksille ja riskinrajoitustoimenpiteille, sen mukaan, minkä tyyppisestä/tasoisesta riskistä on kyse ja mitkä ovat tarkastusten ja toimitusketjun asettamat vaatimukset (tiedon saatavuus, dokumentointi, tarkastusmahdollisuudet). || 2014–2016 || Komissio || Periaateasiakirja 3.2. Osoitetaan konseptin toimivuus keskeisillä toiminta-aloilla ja ehdotetaan sopivia ratkaisuja || – Yksilöidään keskeiset toiminta-alat ja suoritetaan operatiivisia toimia, joilla testataan ratkaisuja, esimerkiksi toteuttamalla tarkastusten painopistealueisiin (PCA) perustuvia toimia yhdessä asianomaisten sidosryhmien kanssa – Komissio ehdottaa tarvittaessa tullivalvontaan liittyviä lausekkeita, jotka koskevat testattuja toiminta-aloja, tullialan ulkopuoliseen lainsäädäntöön ottaen huomioon konseptin toimivuuden todistamisen tulokset || 2015–2016 || Komissio || – Todistus konseptin toimivuudesta – Komission ehdotus tullialan ulkopuolisen lainsäädännön tullivalvontaan liittyvien lausekkeiden saattamisesta ajan tasalle, jos se on tarpeen Tavoite 4: Vahvistettava kapasiteettia, jotta EU:n tullialan yhteisen riskienhallintajärjestelmän tehokas ja yhtäläinen täytäntöönpano voidaan turvata ja vastata paremmin viime aikoina tunnistettuihin riskeihin Toiminta || Toiminnan kuvaus || Tavoiteaikataulu || Vastaavat toimijat || Tuotos 4.1. Tunnistetaan puutteet ja riittämättömät toteutustavat EU:n tullialan yhteisen riskienhallintajärjestelmän täytäntöönpanossa ja puututaan niihin tarvittaessa antamalla EU:n tason apua || – Analysoidaan, määritellään ja esitellään sopivia ratkaisuja (myös tietotekniikkaa koskevia) tarvittaessa EU:n avulla, jotta a) voidaan puuttua riittämättömiin toteutustapoihin yhteisen riskienhallintajärjestelmän ja normien täytäntöönpanossa b) voidaan ottaa huomioon jäsenvaltioiden riskienhallintajärjestelmien tekniset ja toiminnalliset vaatimukset c) voidaan ottaa huomioon riskien analysoinnin ja kohdentamisen edellyttämä ammattitaito. || 2014–2020 || Komissio, jäsenvaltiot || – Raportti analyysista. – Jäsenvaltioiden ja EU:n tasolla kehitetään edelleen tietotekniikkaan liittyviä ja muita asiaan kuuluvia riskienhallintavalmiuksia (esimerkiksi koulutusohjelmat) 4.2. Kehitetään lisävalmiuksia ja lujitetaan tulliviranomaisten välistä yhteistyötä ja koordinointia || – Yksilöidään strategisten vaatimusten perusteella, mitä riskienhallintavalmiuksia olisi kehitettävä edelleen jäsenvaltioissa ja mitä EU:n tasolla (käytetään hyödyksi EU:n tietovarastoa tai muita vaihtoehtoja sekä asiaan liittyvien EU-rahoitteisten tutkimushankkeiden tuloksia). – Yksilöidään 2.1 kohdan toiminnan ja lisäanalyysien pohjalta tapoja lujittaa jäsenvaltioiden yhteistyötä tarkoituksena a) tukea toimitusketjun tehokasta ja vaikuttavaa riskienhallintaa b) varmistaa, että toimitusketjussa tehtävät tarkastukset kohdistetaan ja suoritetaan ajallisesti ja paikallisesti mahdollisimman tarkoituksenmukaisella tavalla, että tuloksia koskevia tietoja vaihdetaan tulliviranomaisten kesken ja että tarkastukset tehdään aukottomasti välttäen tarpeettomia tarkastuksia c) lisätä riskeihin perustuvien tullitarkastusten ja tullitutkinnan välistä täydentävyyttä muun muassa siten, että määritellään asianmukainen hallintotapa sen varmistamiseksi, että nykyisten ja tulevien tietotekniikkajärjestelmien kehitys ja hallinto on jaettu muodollisesti asianomaisten komission yksiköiden kesken tietosuojasääntöjen mukaisesti. – Helpotetaan mahdollisten toimintamallien analysointia ja arviointia, mihin voisi kuulua joustavan rakenteen luominen ja ratkaisut, joilla riskien reaaliaikainen arvioiminen paranee, ohjaamalla yhteisiä aloitteita niitä haluavien jäsenvaltioiden välillä – Esitellään ja toteutetaan sopivia ratkaisuja (myös tietotekniikkaa koskevia), jotta riskienhallintavalmiuksia jäsenvaltioissa ja EU:n tasolla voidaan tarpeen mukaan kehittää (myös EU-rahoitteisten tutkimushankkeiden tulokset huomioon ottaen) sekä lisätä tulliviranomaisten välistä yhteistyötä ja koordinointia || 2014–2020 || Komissio, jäsenvaltiot || – Raportti analyysista ja/tai pilottihankkeen/-hankkeiden tulosten arviointi – Jäsenvaltioissa kehitetään edelleen tietotekniikkaan liittyviä ja muita asiaan kuuluvia riskienhallintavalmiuksia – EU:n tasolla kehitetään edelleen tietotekniikkaan liittyvää riskienhallintakapasiteettia (esimerkiksi vahvistettua riskienhallintajärjestelmää) tai muuta asiaan liittyvää kapasiteettia 4.3. Kehitetään kansallisiin ja EU:n tulleihin kohdistuvia uhkia ja riskejä koskevaa arviointia kaikenlaisten uhkien ja riskien osalta || – Varmistetaan jäsenvaltioiden ja EU:n tasolla nykyiset välineet, menettelyt ja menetelmät huomioon ottaen, että a) tullialan uhkien ja riskien arvioinnit tehdään ottaen huomioon kaikenlaiset riskit ja että tiedot niistä jaetaan jäsenvaltioiden kesken sekä jäsenvaltioiden ja komission välillä b) nämä arvioinnit integroidaan tullialan riskienhallintaan sekä tarvittaessa yhteisiin riskien arviointiperusteihin ja normeihin || Vuodesta 2015 eteenpäin || Komissio, jäsenvaltiot || – Jäsenvaltioissa ja EU:n tasolla laaditut tulliin kohdistuvien uhkien ja riskien arvioinnit 4.4. Kehitetään edelleen EU:n yhteisiä riskien arviointiperusteita ja normeja kaikenlaisten riskien osalta yhteistyössä toimivaltaisten yksiköiden kanssa || – Kehitetään ja pannaan täytäntöön EU:n yhteisiä riskien arviointiperusteita ja normeja kaikenlaisten riskien osalta, tarvittaessa yhdessä toimivaltaisten yksiköiden kanssa, ottaen huomioon yksilöidyt painopisteet ja aloitteet. || Vuodesta 2014 eteenpäin || Komissio || – Nykyisen tullikoodeksin ja unionin tullikoodeksin, jossa säädetään EU:n yhteisistä riskien arviointiperusteista ja normeista, puitteissa annetut komission säädökset – Yhteiset riskien arviointiperusteet, jotka on toteutettu tarkastusten painopistealuetoimien (Priority Control Actions) avulla 4.5. EU:n riskienhallinnan täytäntöönpanoa jäsenvaltioissa seurataan, arvioidaan ja parannetaan systemaattisesti ja mitataan riskienhallintajärjestelmän tehoa || – Seurataan ja arvioidaan EU:n riskienhallintatoimenpiteitä systemaattisesti, jotta voidaan varmistaa, että niitä sovelletaan yhdenmukaisesti, tehokkaasti ja vaikuttavasti – Jatketaan nykyisten yhteisten riskien arviointiperusteiden tehokkuuden ja vaikuttavuuden arviointia ja parantamista komission vuosittaisten arviointikertomusten ja niiden seurantakertomusten kautta – Parannetaan EU:n tasolla tehtävää yhteisten riskien arviointiperusteiden vaikuttavuuden seurantaa, arviointia ja tarkastelua koskevia menetelmiä ja menettelyjä, tarvittaessa yhteistyössä toimivaltaisten yksiköiden kanssa, ja yksilöidään tiedot, jotka jäsenvaltioiden on kerättävä ja annettava komissiolle || Vuodesta 2014 eteenpäin || Komissio, jäsenvaltiot || Riskienhallintajärjestelmän tehon mittaus: – Komission vuosittaiset arviointikertomukset – Tarkastusten painopistealueita koskevien raporttien suositukset Tavoite 5: Edistettävä virastojen välistä yhteistyötä ja tietojen jakamista tulli- ja muiden viranomaisten välillä jäsenvaltioissa ja EU:ssa tehokkaan riskienhallinnan varmistamiseksi Toiminta || Toiminnan kuvaus || Tavoiteaikataulu || Vastaavat toimijat || Tuotos 5.1. Kehitetään eri alojen välisiä yhteistyöjärjestelyjä, parannetaan (riski)tietojen jakamista ja saatavuutta sekä tullin osallistumista riskejä ja uhkia koskeviin arviointeihin || – Tutkitaan, miten asianomaisella toimintalohkolla voidaan parantaa a) (riski)tietojen saatavuutta, jakamista ja oikea-aikaista integrointia toimitusketjujen riskienhallinnassa, kriisitilanteet mukaan lukien, b) yhteistyöjärjestelyjä niin, että varmistetaan riskeihin perustuvien tullitarkastusten ja muiden toimivaltaisten viranomaisten tekemien tarkastusten välinen täydentävyys, c) tullin pääsyä uhkia ja riskejä koskeviin arviointeihin jäsenvaltioissa ja EU:n tasolla riskienhallintaa varten –Esitetään jäsenvaltioissa ja EU:n tasolla mahdollisia ratkaisuja, ottaen huomioon viranomaisten erilainen toimivaltajako eri jäsenvaltioissa, jotka koskevat erityisesti lainsäädäntöä ja siihen liittyviä hankkeita, kuten e-Freight-aloitetta ja tietojenvaihtoympäristöä (CISE) || 2015–2020 || Komissio, jäsenvaltiot || – Parannukset (riski)tietojen järjestelmälliseen jakamiseen ja saatavuuteen – Komission täytäntöönpanoasetus virallisia toimia koskevan neuvoston asetusehdotuksen (COM(2013) 265) puitteissa – Tullille asianmukainen pääsy riskejä ja uhkia koskeviin arviointeihin 5.2. Vahvistetaan EU:n valtuutettuja talouden toimijoita (AEO) koskevaa ohjelmaa tekemällä sitä tunnetummaksi muiden viranomaisten keskuudessa || – Yksilöidään muiden toimivaltaisten viranomaisten kanssa tehtävän yhteistyön painopistealueet ottaen huomioon meneillään olevat hankkeet – Tehdään analyysi muihin kumppanuusohjelmiin tai muiden viranomaisten valvontajärjestelmiin liittyvistä vaatimuksista, jotta voidaan yksilöidä a) AEO-ohjelman ja muiden ohjelmien välinen täydentävyys ja synergia b) toimenpiteet, joilla AEO-asema voidaan integroida muiden toimivaltaisten viranomaisten valvontajärjestelmiin c) muiden viranomaisten laatimat arviointiperusteet, joita AEO-ohjelman olisi noudatettava – Komissio ehdottaa tarvittaessa sopivia ratkaisuja silloin, kun se on mahdollista || 2014–2020 || Komissio || – Toteutettavuustutkimukset ja tarvittaessa ehdotukset 5.3. Edistetään hyviä käytäntöjä ja yhteistyötä tullin ja muiden kansallisten viranomaisten välillä || – Jäsenvaltiot alkavat komission avustamana vaihtaa hyviä käytäntöjä ja yhteistyömenetelmiä || 2014–2020 || Jäsenvaltiot, komissio || Tutkimus/kertomus ja suositukset Tavoite 6: Parannettava yhteistyötä kaupan alan kanssa perustamalla kumppanuuksia talouden toimijoiden ja logistiikan tarjoajien kanssa, jotta voidaan kiinnittää enemmän huomiota riskeihin ja nopeuttaa laillisen kaupan tulliselvityksiä Toiminta || Toiminnan kuvaus || Tavoiteaikataulu || Vastaavat toimijat || Tuotos 6.1. Jatketaan AEO-ohjelman vahvistamista ja edistämistä puuttumalla siinä havaittuihin puutteisiin ja lisäämällä sen tuomaa hyötyä || –Kehitetään systemaattisia analyyseja asianomaisten sidosryhmien kanssa ja puututaan AEO-ohjelman täytäntöönpanossa oleviin puutteisiin, jotta ohjelman elinvoimaisuus voidaan varmistaa – Yksilöidään AEO-ohjelman tullimenettelyihin tuomat lisähyödyt ja ehdotetaan sopivia toimenpiteitä, ottaen huomioon oikeudelliset ja menettelyjä koskevat näkökohdat || 2014–2020 || Komissio || – Annetaan tarvittaessa komission säädöksiä unionin tullikoodeksin puitteissa – AEO-ohjelmaa koskevat yhteiset suuntaviivat saatetaan ajan tasalle 6.2 Lisätään tietämystä toimitusketjuista, parannetaan tietoisuutta kaupan alasta ja hyödynnetään kaupan saatavilla olevia arvokkaita tietoja || – Esitetään ja pannaan täytäntöön sopivia ratkaisuja siihen, miten tullin riskienhallintaa voidaan parantaa lisäämällä toimitusketjujen näkyvyyttä, a) tutkimalla e-Freight-aloitteen puitteissa, miten alan tutkimushankkeiden (esimerkiksi FP7Cassandra ja CORE) tuloksia voidaan käyttää parhaiten hyväksi, ja saattamalla päätökseen meneillään olevan ENS-Container Status Message -pilottihankkeen (CMS) b) tutkimalla, miten kaupallisia tietokantoja voidaan parhaiten käyttää hyväksi – Annetaan jäsenvaltioissa ja EU:n tasolla tietoja ja valistusta kaupan alalle tullin tietojen laatua koskevien yhdenmukaisten normien aikaansaamiseksi ja toimitusketjujen haavoittuvuutta, uhkia ja suuntauksia koskevan ymmärryksen lisäämiseksi || 2014–2020 || Komissio, jäsenvaltiot || – CSM-tiedot kerätään ja niitä hyödynnetään riskienhallinnassa – Analysointikertomus kaupallisista tietokannoista ja tutkimushankkeista – Jäsenvaltioissa järjestetään tiedotus- ja valistuskampanjoita kaupan alalla 6.3. Edistetään tullihallintojen ja kaupan alan tiivistä yhteistyötä sääntöjen noudattamisen valvontaa varten || – Yksilöidään parhaat käytännöt vertaamalla keskenään kansallisia ohjelmia ja tutkitaan mahdollisuuksia ottaa käyttöön asiakkaiden asiakirjoja koskeva yhtenäinen toimintatapa osana kokonaiskonseptia, joka täydentää AEO-ohjelmaa || 2014–2020 || Komissio || – Parhaiden käytäntöjen yksilöiminen ja toteutettavuusanalyysi 6.4. Edistetään talouden toimijoiden sähköisesti toimittamien tullitietojen uudelleenkäyttöä tullimenettelyjen keventämiseksi || – Yksilöidään yhdessä kaupan alan kanssa tullimuodollisuudet, menettelyt ja alat, joilla EU:n tullilainsäädännössä edellytettyjen tietojen uudelleenkäyttö lisää talouden toimijoiden ja tullihallintojen tehokkuutta || 2014–2020 || Komissio, jäsenvaltiot || – Toteutettavuusanalyysi Tavoite 7: Hyödynnettävä tullialan kansainvälisen yhteistyön mahdollisuuksia toimitusketjun riskienhallinnan parantamiseksi Toiminta || Toiminnan kuvaus || Aikataulu || Vastaavat toimijat || Tuotos 7.1. Kehitetään kansainvälistä yhteistyötä monen- ja kahdenvälisten hankkeiden avulla || – Määritellään eri kauppakumppaneille sopivat operatiiviset yhteistyömallit, mukaan lukien tullin valtuutettuja talouden toimijoita koskeva vastavuoroinen tunnustaminen (AEO MR), luotettavat ja sujuvat kauppareitit ja tietojen vaihtoa koskevat vaatimukset – Määritellään globaali tilanne huomioon ottaen EU:n normit seuraavien tietojen vaihdolle a) AEO MR -tiedot b) tullin tapahtumatiedot c) riskien kannalta merkitykselliset tiedot – Kehitetään kolmansien maiden kanssa tehtävää kahdenvälistä yhteistyötä, johon kuuluu muun muassa pilottitoimia ja toimitusketjun turvallisuutta koskevan tekniikan vertaamista ja testaamista – Komissio ehdottaa sopivia ratkaisuja || 2014–2020 || komissio, neuvosto ja Euroopan parlamentti || – Laaditaan kansainvälisiä yhteistyömalleja – EU-normit tullitietojen vaihtoon kolmansien maiden kanssa – Asianmukaiset määräykset kansainvälisiin tulliyhteistyösopimuksiin – Toimitusketjun turvallisuutta koskevan CORE-tutkimushankkeen mukaiset kertomukset (seitsemäs puiteohjelma) 7.2 Otetaan käyttöön sopivia, kustannustehokkaita tietotekniikan ratkaisuja kansainvälistä yhteistyötä varten || Otetaan käyttöön tarvittavia kustannustehokkaita tietotekniikan ratkaisuja, jotka mahdollistavat kansainvälisen yhteistyön EU:n tulliviranomaisten auttamiseksi riskien havaitsemisessa (AEO MR -tiedot, tullin tapahtumatiedot ja merkitykselliset riskitiedot) || 2014–2020 || Komissio, jäsenvaltiot || Tietotekniikkakapasiteettia kehitetään jäsenvaltioissa ja EU:n tasolla 7.3. Varmistetaan, että EU ja sen jäsenvaltiot toimivat proaktiivisesti, kun maailmanlaajuisia normeja kehitetään asianomaisilla monitasoisilla foorumeilla || Varmistetaan, että EU toimii edelleen proaktiivisesti kansainvälisten normien laadinnassa ja että esimerkiksi WCO:n, IMO:n, ICAO:n, UPU:n ja UNECE:n laatimia kansainvälisiä normeja ja standardeja noudatetaan ja ne pannaan täytäntöön || 2014–2020 || Komissio, jäsenvaltiot || Kansainväliset normit, jotka on laadittu EU:n proaktiivisella tuella. [1] COM(2012) 793, 8.1.2013. [2] Aikatauluja tarkennetaan komission täytäntöönpanopäätöksessä unionin tullikoodeksiin liittyvästä työohjelmasta (2014/255/EU, 29.4.2014) [3] Aikatauluja tarkennetaan komission täytäntöönpanopäätöksessä unionin tullikoodeksiin liittyvästä työohjelmasta (2014/255/EU, 29.4.2014)